Drie vas na hulle polisieman aanrandDrie mans is in hegtenis geneem nadat hulle glo ŉ polisiebeampte aangerand het in Mankweng, Limpopo. Brig. Hangwani Mulaudzi, woordvoerder van die polisie, sê die drie verdagtes, onderskeidelik 21, 24 en 27 jaar oud, het die polisiebeampte glo Saterdagoggend by ŉ vulstasie aangerand. Mulaudzi sê die polisiebeampte was onderweg na Mankweng toe ŉ motor agter hom vir hom ligte geflikker het en hy die motor laat verbysteek het. Terwyl die motor besig was om die polisiebeampte se motor verby te steek het een van die insittendes ŉ bottel na die polisiebeampte se motor gegooi. Mulaudzi sê die polisiebeampte, wat in volle uniform was, het bedreig gevoel en weggejaag. Hy het later by ŉ vulstasie stilgehou. Die drie mans, wat glo onder die invloed van alkohol was, het ook by die vulstasie stilgehou. Mulaudzi sê die drie mans het die polisiebeampte se motor genader en sy motor se ruite stukkend geslaan. Die polisiebeampte het sy dienspistool uitgehaal en na die winkel by die vulstasie gehardloop. Die drie mans het gevolg en die polisiebeampte glo erg aangerand. Die polisie is ontbied en die drie mans is in hegtenis geneem. Hulle word van kwaadwillige saakbeskadiging, poging tot kaping en aanrading aangekla. Hulle sal na verwagting Maandag in die Mankweng-landdroshof verskyn. Die polisiebeampte is na ŉ plaaslike hospitaal geneem vi behandeling en is later ontslaan.